El primer mural del festival #MésQueMurs ja va prenent color
03 de maig 2018

![](/media/thlc1dbt/92_c_mqm_01.jpg)​La tercera edició del festival d'art urbà #MésQueMurs ja va donant color a Sagunt. L'artista argentina [Hyuro​](http://www.hyuro.es/) ha inaugurat esta edició amb la pintura de la façana de l'avinguda Camp de Morvedre, a l'altura del número 113, que es preveu estarà acabada dilluns que ve 7 de maig. 

  

El festival d'art urbà #MésqueMurs, organitzat per la regidoria de Joventut de l'Ajuntament de Sagunt amb la col·laboració del col·lectiu local d'artistes urbans MDR i altres regidories com la de Cultura i la de Mercats, ha tornat a Sagunt per a continuar pintant la ciutat amb els murals d'artistes com ara Milú Correch, Emilio Cerezo o els grafiters locals Cesart, Lehs i Flexiboy. Però enguany el festival incorpora noves activitats com ara actuacions musicals, xarrades i tallers de grafits.

  

La següent activitat del festival relacionada amb l'art urbà tindrà lloc dissabte 5 i diumenge 6 de  maig en el carrer Serra Calderona on els grafiters Rage, Frikuno i Kapone com convidats especials junt a una llista de 36 artistes seleccionats realitzaran una exhibició de grafits que començarà a les 10 hores els dos dies. Tots els treballs s'exposaran en forma de fotografia en el Casal Jove a partir de divendres 4 de maig en la mostra Black&White que s'inaugurarà el mateix divendres a les 19.30 hores i després de la qual se celebrarà una taula redona sobre el món del grafit a càrrec dels grafiters Rage, Frikuno i Kapone.

  

![](/media/lxbfobo1/92_c_mqm_02.jpg)  
![](/media/yqhksdvp/92_c_mqm_03.jpg)  

**Actuacions musicals, poesia, tallers i més art urbà**

En esta edició del #MésQueMurs, la més completa i ambiciosa de totes, es pintaran huit murs entre Sagunt, el Port de Sagunt i Baladre entre el 2 de maig i el 13 de juny i ho faran grafiters de renom tant nacional com internacional.

  

Però també comptarà amb altres activitats com ara tallers infantils i activitats d'animació el dissabte 12 de maig en els jardins de l'Antic Sanatori, a càrrec de la principal empresa de pintura en aerosol d'Espanya i una de les més importants d'Europa, Montana Colors; una actuació musical del grup funky La Dinamo que actua sobre bicicletes i tocant en directe i en moviment, el divendres 18 de maig a les 20 hores en el carrer Progrés i Albereda del Consell o la realització d'una acció urbana amb teles i llanes sota el títol MésQueLlanes, el dissabte 19 de maig en el bulevard del carrer Churruca a partir de les 18 hores de la mà de l'associació Avocam.

Tota la programació del festival #MésQueMurs 2018 [ací](https://goo.gl/Wyad7g). 

  

*   [](http://www.facebook.com/sharer.php?u=https://aytosagunto.es/va/actualitat/el-primer-mural-del-festival-mesquemurs-ja-va-prenent-color/ "Facebook")
*   [](http://twitter.com/share?url=https://aytosagunto.es/va/actualitat/el-primer-mural-del-festival-mesquemurs-ja-va-prenent-color/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-primer-mural-del-festival-mesquemurs-ja-va-prenent-color/ "Linked In")
*   [](mailto:?body=https://aytosagunto.es/va/actualitat/el-primer-mural-del-festival-mesquemurs-ja-va-prenent-color/)